Comunitatea academică a UB, invitată la workshopul „Finanțarea cercetării științifice: pași în scrierea proiectelor, linii de finanțare disponibile, aspecte birocratice, sugestii pentru succesul aplicațiilor”
Marți, 4 iulie 2023, Direcția Managementul Programelor de Cercetare, în parteneriat cu echipa de implementare a Planului de Egalitate de Gen în Universitatea din București organizează workshopul „Finanțarea cercetării științifice: pași în scrierea proiectelor, linii de finanțare disponibile, aspecte birocratice, sugestii pentru succesul aplicațiilor”.

Evenimentul, la care sunt invitate cadrele didactice și de cercetare, doctoranzi și postdoctoranzi ai UB, indiferent de domeniul de studiu, se va desfășura în format hibrid, atât online, pe platforma Google Meet, cât și în Sala 102 a sediului din Panduri al Facultății de Sociologie și Asistență Socială a UB (Șoseaua Panduri, numărul 90-92, sector 5), începând cu ora 12:00.
 „Vă invităm la un workshop aplicat în care să discutăm aspecte concrete și relevante pentru scrierea de proiecte de cercetare și pentru identificarea surselor de finanțare deschise. La acest workshop vor participa consultanți în scrierea de proiecte care vor aduce informații privind liniile de finanțare disponibile în următoarele luni și vor sugera strategii de avut în vedere în funcție de criteriile de eligibilitate și de tipurile de proiecte. Pentru a fi o întâlnire cu adevărat eficientă pentru toată lumea, este important ca fiecare participant să vină cu o idee de cercetare (domeniul, scopul și obiective conexe) care ar dori să se materializeze”, transmit organizatorii.

